
I. 



Irubar, vogelni kamen naše kulture, mož, ki je 
prvi zapustil trajne sledove svojih stopinj v slovenski 
zemlji, pomeni danes za večino Slovencev samo še ime, 
nerazločen zvok, ali kvečjemu puhlo geslo; zakaj celo 
oni redko sejani Slovenci, ki se ponašajo ž njim, hra- 
nijo pod signaturo tega imena le kup prašnih predstav, 
mešanico zrnja resnice in plev potvar. Grešili smo pred 
imenom Trubarjevim. In zakaj? Zato ker smo ga do 
danes sodili edino z verskega in protiverskega stališča. 
In poslednje je bilo veča krivica za moža, ki je stal 
samo na verskem stališču, ker se v tedanji dobi na 
drugo postaviti ni mogel. Kdor hoče govoriti o Tru- 
barju, tem velikem verskem apostolu, mora imeti živ 
čut za verska vprašanja. Verski indiferentnež naj o njem 
molči. Oni Trubar, ki je živo veroval, da si bo njegov 
evangelij pokoril Carigrad in Turke, mož, ki je napisal 
naivno verne besede : „Und ich hab von ettlichen Tiir- 
cken selbst gehort, das sie ein Weissagung haben . . . 
jr Glaub und Reich werde bald undergehen und ein 
End nemen, aber der Christen wird bleiben", ta ni 
mogel biti spoznavavec verskoindiferentnega evangelija 
moderne izvenverske humanske ljubezni — za kakršnega 
ga je naredil Aškerc — Trubar je bil napram drugo- 
vercem mož silnega srda in plodovitega, delavnega so- 
vraštva, ker drugačen v oni dobi biti ni mogel. Ravno 
tako pa si naj ne lasti sodbe o Trubarjevem, za po- 

tomce samo še kulturno važnem delu enostranski kon- 
fesijonalec. Da od katoliškega pisatelja — vsaj takega, 
s kakršnimi razpolagamo mi danes — ni pričakovati 
nepristranske sodbe o Trubarju, je jasno, in ne bilo bi 
treba na to adreso izgubljati nobene besede, ako bi 
ne bile vse dosedanje sodbe naših piscev o Trubarju (in 
celo onih, ki hočejo na prvi videz biti objektivni) nehote 
katoliško pobarvane. Za primero en sam slučaj. V Ljublj. 
Zvonu 1886 je pisal o naših protestantih A. Fekonja. 
Tam pravi na str. 46 (deloma po Ljubiču) : „Prvi pot je 
bilo . . . slavjanstvo (Ciril in Metod) — sedaj nemštvo 
voditelj književnemu delu pri nas . . . Protestantizem 
res je Slovencem odprl vrata, da zopet stopijo na svetlo 
kot posebno jugoslavjansko pleme, toda bolj z golim 
imenom negoli s pravim narodnim životom, istina, slo- 
venski jezik je vzpel do nekega razvitka, no to se je 
zgodilo povse s pomočjo tujstva in za čisto verozakonske 
neprijazne namene". Tako! V resnici pa se je uvedla 
med Slovane tudi Ciril-Metodova cerkev „s pomočjo 
tujstva" (Grkov), a povrhu ne samo v zgolj „veroza- 
konske namene" (cerkvenoslovensko slovstvo obstaja po 
večini iz prevodov liturgičnih grških knjig), ampak — 
kakor se v zadnjem času ve — tudi v politične namene. 
Ta „pomoč tujstva", kako se po navadi krivo 
tolmači! Kje pa naj se uči neuk učenec, ako ne pri 
učitelju, danem mu od prirode? In kje naj bi se bili 
takratni Slovenci, ako ne pri sosedu Nemcu, ki se 
je poprej tudi učil pri izobraženejših sosedih! Slovenec 
ni mogel iti po kulturo k bratom Jugoslovanom, ker je 
tam bilo ni. Pač pa je bil takoj pripravljen, jo tjakaj 
nesti, kar spričuje lepo vzcvela protestantska glagolska 
in cirilska literatura, nastala po posredovanju slovenske. 






Dveh predsodkov glede slovenske reformacije se 
moramo oprostiti: da je bil nemški vpliv škodljiv, ali 
celo nenaraven in pa da je bil manjvreden, ker je za- 
sledoval samo „verozakonske neprijazne namene". Uči- 
telji in vzpodbujevavci so mogli priti Slovencem v oni 
dobi samo z Nemškega, in priznanje in slavo zaslužijo 
možje, ki so se odločili iti k njim v šolo. Ako bi ne 
bili tega storili, bi bil ležal naš jezik še dva in pol sto- 
letja v pozabljenju. A prvi, ki bi ga bil potem pričel 
pisati, bi ga bil pisal tudi pod nemškim vplivom, in 
bogve kakšnega; imamo vzroke misliti, da še bolj po- 
nemčenega. — Drugi predsodek o zgolj „verozakonskih 
namenih'' pa kaže popolno neznanje toka kulturne zgo- 
dovine. V onih časih je imelo versko polje veliko širši 
obseg, nego ga ima danes. Zunaj vere takrat ni bilo 
kulture. Cerkvena tla so bila edino torišče vseh kul- 
turnih stremljenj. 



II. 



Krščanska cerkev se je bila razvila na razvalinah 
rimske države, kot njen antipod sicer, a v njenem okvirju 
in ž njenimi tendencami objeti cel svet. Rimljan ni nikdar 
dosegel helenske harmonije življenja. V bogatih, raz- 
košnih udobnostih, ki mu jih je vrgel v naročje njegov 
državnopolitični talent, se je popolnoma vdal čutnosti 
v svojem ekstremnem epikurejstvu. Vsak ekstrem pa 
nosi po prirodnih zakonih ravnovesja vedno smrtno kal 
v sebi in za posledico drugi ekstrem. Ta tudi tu ni 
izostal, ampak se je mogočno vzpel v nebotični stavbi 
krščanske cerkve, sloneče na ekstremnem asketizmu. 
Krščanski cerkveni očetje in filozofi so v nasprotju s 
poganskimi modreci pretrgali vse vezi s prokleto materijo 
in omrzili človeku vedno ljubo, ker najbolj dostopno 
predmetnost in zdravo čutnost. Avguštinovo „ Kraljestvo 
Božje" (civitas dei) je bil ideal ter merilo vsega člo- 
veškega dejanja in nehanja, odsev tega „božjega kra- 
ljestva" pa naj bi bila na zemlji cerkev, to simbolično 
telo Kristusovo. Zaradi tega nadzemeljskega ideala je 
bila vsaka indukcija izgnana iz mišljenja, predmet ni 
več opredeljeval predmeta, ampak vse se je deduciralo 
od Boga in dokazovalo z Bogom. Ono, kar je bilo dano 
in spoznano, niso bili prirodni zakoni, spoznan in dognan 
je bil Bog in njegovo razodetje sv. pismo, in odtu se je 
izvajalo vse. Kot ogromen fantom je zavladal nad svetom 
sholastični, vzdušni, šolskoenotni rimski duh, ki ni imel 

prostora za nobeden individualni korak. Velika centra- 
lizacija je bila to, v svoji abstraktnosti dovršena, do- 
delana in zmagoslavna. Na podlagi teh apriorizmov si 
je zgradila cerkev potem še močnejši temelj v svojih 
socialnih, humanitarnih in političnih ustavih. Demonska 
sila asketizma je gnala ljudi na delo ob tej veličastni 
stavbi, stoječi daleč in visoko od sveta in grešnega mesa. 

Priroda pa je šla dalje s svojim mirnim, železnim, 
vekovečnim korakom. Živela je kakor prej, ako ne za- 
vestno v glavah, pa nezavestno v organizmih. Vzdušni 
fantom jo je mogel odriniti, zatajiti, a ko je bila najbolj 
odrinjena in zatajena, je izbruhnila liki vulkan in začela 
razsajati in pustošiti človeške nrave. 

Grandiozna je bila rimska cerkvenoverska centra- 
lizacija, a nezdrava in šolskoabstraktna, ker ni upošte- 
vala realnih pogojev možnosti svojega obstanka. Zgradila 
se je aprioristno, zato ni niti poizkušala vglasiti v sebi 
individualne zahteve in potrebe, katerih sinteza je hotela 
biti. In začela je razpadati in gniti v vseh svojih delih. 
O kakšni podrobni organizaciji ni moglo biti govora. 
Prevelik je bil obseg in preprazna vsebina. Posamezen 
funkcijonar cerkve, duhovnik, ni imel besede pri orga- 
nizaciji; šablona se je delala v Rimu in za cel svet. 
Zato je bil duhovnik sicer formalno navezan na šablono, 
a drugega deleža ni imel pri nji. Živel je neovirano in 
individualno življenje, kakor je vedel, znal in mogel. A 
to življenje je bilo tako oddaljeno od »kraljestva bož- 
jega" na zemlji, ki ga je na zunaj spoznaval, kakor je 
bilo Avguštinovo „kraljestvp božje" oddaljeno od kon- 
kretnega sveta. V veličastni stavbi je nastala razpoka, 
za eno druga, tretja . . . Asketičnemu krščanskemu ide- 
alu bi bilo moralo odgovarjati uboštvo. A v cerkvi je 



zavladalo bahato bogastvo in gola, izstradana revščina. 
Čim so višji duhovniki postali politični funkcijonarji in 
se začeli puliti za politična krmila ter mesta v obližju 
posvetnih vladarjev, so morali razpolagati z velikimi 
sredstvi. Razvilo se je usodno kopičenje beneficijev, to 
se pravi: en višji duhovnik je užival dohodke po več 
župnij, a službe so opravljali zanj nižji duhovniki za 
majhno plačo. O dunajskem škofu Slatkonju vemo iz. 
dr. Mantuanijevega sestavka v lanskem Dom in Svetu, 
da je bil skoraj istočasno župnik dobrniški, šentruperški, 
žužemberški, trebanjski, ložanski, moravški, prost novo- 
meški, ljubljanski in škof pičenski (v Istri), bival pa je 
na cesarskem dvoru na Dunaju. „Združil je, vsaj za- 
časno, v svoji roki enajst beneficijev," pravi pisatelj. 
Cerkvene službe so bile navadno tržno blago, ki se je 
pod čim ugodnejšimi pogoji prodajalo in kupovalo. Da 
je bila taka simonija razširjena tudi po naših pokrajinah, 
nam spričujejo poročila papeževega vizitatorja Bizancija, 
ki 1. 1581 poroča nadvojvodu Karlu: „Vaša prevzvi- 
šenost dobro ve, da se prodajanje beneficijev ne vrši 
iz drugega namena, kot da tisti, ki jih kupijo, posta- 
nejo heretiki in zopet prodajajo, kar so kupili. In tako 
se zgodi po pravični naredbi božji (!), da taki proda- 
jajo sv. zakramente in cerkvene milosti." 

A tako je delala vsa višja duhovščina. Nižji du- 
hovniki, ki so jo nadomestovali v službah, so bili ne- 
kakšni najemniki, ki se niso v ničemer ločili od navadnih 
najemnikov pri posvetnih podjetjih. Bili so neuki in ne- 
izobraženi. Njihova šola in duhovniška izobrazba je ob- 
stajala v tem, da so vstopili kot dečki h kakemu du- 
hovniku za ministrante; in ko so se naučili nekoliko 
citati, peti ter maševati, so postajali duhovniki in spo- 

sobni za cerkvene hlapce višje duhovščine. Škof Bi- 
zancij piše na istem mestu: „Po vsej Kranjski, kakor 
tudi po drugih pokrajinah, ni dobiti učitelja, ki bi znal 
učence kaj drugega naučiti, kot brati in peti. O grama- 
tiki in drugih stvareh, ki se zahtevajo v tem slučaju, 
razumejo toliko kot nič. Ako bi ne bili nekateri žup- 
niki, ki jih vadijo citati in si prisvojiti razlago evange- 
lijev, bi bili redki duhovniki, ki bi razumeli evangelijski 
tekst, čeprav to razumevanje malo koristi ljudstvu, ker 
je pridobljeno na zelo preprost način." Da o apostolskem 
poklicu pri teh ubogih, pomilovanja vrednih kreaturah 
ni moglo biti govora, je naravno. Izvrševali so duhov- 
niško obrt z isto malenkostno-dobičkarsko skrbjo kakor 
druge obrti, ki so jih pogosto opravljali poleg svoje du- 
hovniške službe. V Bizancijevem poročilu na oglejskega 
patrijarha beremo: „Obiskal sem med tem tri župnije: 
Cerknico, Lož in Bloke, kjer sem našel župnike, ki so 
tako nevedni, da nekateri izmed njih ne znajo niti kr- 
ščevati. Omeniti je treba tudi pijančevanje; mnogi kar 
redno izvršujejo obrt krčmarjev in konjarjev." 

V istih poročilih čitamo tudi naslednje mesto: 
„Reči smem, da v vsej kranjski in celjski pokrajini 
nisem našel več kot dva kapelana, ki sta nekaj raz- 
umela, čeprav sta bila tudi ta dva omadeževana s 
splošno infamijo." Ta ^splošna infamija" je bil — kon- 
kubinat. In v resnici, glasi se kakor velika ironija : daleč 
od zemlje so gradili cerkveni možje svojo zračno stavbo 
in odkazovali v njej duhovniku apostolsko nalogo ; res- 
nično življenje cerkve pa so puščali v popolni dezorga- 
nizaciji, ne vprašujoč pri duhovnikih po poklicu, ampak 
po čim večji najemščini. Od hlapca so pričakovali he- 
roičnega apostolstva; razume se, da samo v teoriji. V 

praksi pa so mirno trpeli vsakovrstne odstopke od 
rimskih predpisov. In drugače biti ni moglo: duhovnik 
na deželi je bil preprost smrtnik, v svojih duševnih 
zmožnostih pogosto tako inferioren^ da pač ni mogel 
iskati naslad v finem duševnem življenju. Njegova zdrava 
narava je zahtevala svojih pravic, in on jih ji ni kratil, 
čeprav z manj ali bolj bridko zavestjo, da uganja hinav- 
ščino in greh. Kako poniževalno je bilo to stanje ! A bilo 
je tako splošno, kakor je bila splošna duševna rev- 
ščina in inferiornost podeželske duhovščine. Leta 1562 
so poslali zgornjeavstrijski prelatje na cesarja prošnjo, 
naj vzame prepoved glede konkubinata nazaj : „Maje- 
stati Vestrae Caesareae etiam satis superque constat, 
a longissimo iam tempore nuUum fere passim esse pa- 
rocchum, qui vel concubinam vel uxorem suam non ha- 
beret.'* A opatje so zatrjevali, da duhovniki zavoljo 
svojih študij ne morejo biti brez priležnic ter da bi 
pustili fare, ako se jim odvzemo. In pri nas ni bilo 
nič drugače. Ko je leta 1581 papežev vizitator nalagal 
slovenskim duhovnikom kazni zoper razne prestopke, je 
pisal oglejskemu patrijarhu: „In teh glob bode dvajset 
do petindvajset tisoč cekinov, ker ga ni ne duhovnika 
ne župnika, kateremu ne bi bilo kaj ukazano glede raz- 
uzdanosti, pohujšljivega obnašanja in občevanja." 

Ako torej splošno pregledamo razmere, ki so iz- 
zvale reformacijsko gibanje, vidimo, da je vladala povsod 
v praksi onemoglost rimskih teorij. Neka duhomorna, 
mrtva apatija in nemoč individualne, krajevnim razmeram 
odgovarjajoče organizacije je ležala nad pokrajinami. 
Papež je pošiljal med svoje oddaljene vernike samo 
svoje nabiralce denarja in prodajalce odpustkov. A lo- 
kalni dostojanstveniki so se prav tako malo brigali za 

svoje ovčice. Nadvojvoda Karel sam je očital oglejskemu 
patrijarhu, da je »Njegova milost, zapustila te narode 
(zlasti Slovence !) in ne skrbi več zanje". — Vrhutega 
ne smemo prezreti še enega momenta: rimska cerkev 
je bila priklopila k sebi vse polno mladih narodov, ki 
niso mogli nositi asketičnih okov na utrujenih orientalskih 
in klasičnih tradicijah sloneče kulture. Začeli so zahte- 
vati svojih prirodnih pravic, kakor hitro so se nekoliko 
zavedli samega sebe, pravic mladih, neizrabljenih orga- 
nizmov. Zahotelo se jim je odvreči stare ruševine in 
samo materijal porabiti za lastno stavbo sebi primernega 
kulturnega ideala. In ker se je vršilo takratno kulturno 
življenje edino na cerkvenih tleh, so zahtevali refor- 
macijo cerkve na podlagi svojega treznega razuma in 
zdravih zahtev svoje prirode. Reformacija je bila s kul- 
turnega stališča klic po odpravi anahronizmov in laži 
in po upoštevanju lastnega individualnega mišljenja. 
Princip je bil velik, ker je večen. Bila je to evolucija, 
oni veliki zakon, ki se vrši v prirodi od vekomaj do 
vekomaj. Konkretne zahteve reformacije so bile seveda 
uslovljene v svoji dobi ter v pogojih in načinih takrat- 
nega življenja in mišljenja. 

III. 



Takratno stanje katoliške cerkve po naših krajih 
si moramo predočiti, ako hočemo, da nam iz dobe za- 
šije jasno in razločno kulturni pomen slovenskih refor- 
matorjev. Zlasti pa nam stopijo ti navdušeni možje blizu, 
ako zasledujemo pota, po katerih se je razširjal novi 
nauk med Slovenci. 

Večina naroda je obstajala takrat kakor sedaj iz 
kmetov. To ljudstvo je bilo mučeno in trpinčeno od 
ljudi in prirode. Pravic ni imelo drugih kakor pravico 
do dela, in ta pravica je bila prokleta dolžnost. Pa niti 
te edine trpke pravice ni moglo vršiti v miru in nemo- 
teno. Leto za letom je prihajal Turek in pustošil v znoju 
obdelana polja. Cesar ni uničil zakleti sovražnik Križa, 
so ugonabljale kobilice, slaba letina in kuga. Za kmeta 
ni bilo na zemlji ne pravice in nobenega upanja ne. 
Ostala mu je edina tolažba na nebesa in Boga. Odkar 
so bili zadušeni kmetiški upori, je mogel upati kmet 
samo še na nadzemsko, nadnaravno pomoč. To zastra- 
šeno, v svoje cerkve in tabore zagnano ljudstvo se je 
počutilo dobro samo v nadzemlju, ker mu je bila zemlja 
najhujša ječa. V tem oziru so zna^čilne besede papeže- 
vega vizitatorja, ki popisujoč propalost duhovščine pri- 
stavlja : „ Čudil sem se zelo, da sem našel še toliko po- 
božnosti pri ljudstvu." Slovenski kmet, ki je pričakoval 
odrešenja samo od nekega nadnaravnega razodetja, je 
bil povsem vzprejemljiv za nove nauke. Iz zgodovine 

slovenske reformacije sicer vemo, da se protestantizem 
med preprostim ljudstvom ni bil razvil jako obširno in 
globoko, dasi Trubar zatrjuje, da kmetje bero njegove 
knjige. A vzroka za to ne smemo iskati v odporu 
ljudstva samega, ampak v uradnih sredstvih, ki so se 
uporabljala od strani cerkve in države proti razširjenju 
novega nauka med kmetiškim ljudstvom. Leta 1560 so 
se pritoževali deželni stanovi pri vladarju, da se škof 
in kapitelj, ki imata ljubljansko stolnico v rokah, ne 
brigatgi za pravo dušno pastirstvo, ne za oznanjevanje 
božje besede, ne za pouk v njej, tako da nima Ljub- 
ljana v svoji stolnici skoro že celo leto dni niti o Bo- 
žiču, niti o Veliki noči in tudi o Binkoštih nobene pro- 
povedi. Medtem ko je torej ljubljanski škof tako malo 
skrbel za pridige v svoji stolni cerkvi, je pa vendar po 
deželi svaril pred novo vero. O škofu Urbanu Textorju 
vemo, da je 1. 1555 pridigoval v Kranju slovensko in 
ljudstvu pravil, da hočejo „deželani" uvesti kelih. Končno 
je dejal, da če ne more deželanov izpreobrniti, pa hoče 
vsaj kmeta obvarovati pred luteranstvom. Ta svoj načrt 
si je zavarovala cerkev na bruškem zboru, kjer se je 
„deželanom" dovolilo prištevati se k avgsburški veroiz- 
povedi in imeti svoje predikante, obenem pa prepove- 
dalo predikantom razširjati novi nauk med preprostim 
ljudstvom. 

Trubar je mogel poslej staviti svoje upe samo v 
tiskano besedo, v svoje knjige, o katerih pravi, da jih 
piše baš v ta namen, da najdejo ljudje, ki nimajo pri- 
like slišati božje besede, v njih potrdilo in tolažbo. A 
tudi to sredstvo ni bilo posebno izdatno: ako je celo 
duhovnik mogel komaj za silo citati in pisati, si mo- 
remo misliti, da je bilo to primitivno znanje med kmeti 

še redkejše. Vkljub tem neugodnostim in obrambnim 
sredstvom, pa vemo, da je našla reformacija v kmetu 
vseh avstrijskih dežel vseeno dovolj globok odmev. Ob 
času kmetiškega upora 1. 1S2S so kmetje zahtevali „od- 
pravo takse na odpustke, novih davkov in svobodno 
volitev župnikov od župljanov." Okrog 1. 1530 je kmet 
ustavil že „vse duhovske davke in vse od duhovnikov 
zahtevane žrtve.'' Res je, da reformacija ni laskala pre- 
prostemu človeku s ceremonijami in povestmi o pri- 
kaznih Matere Božje, ki je prišla med Slovence, da jim 
pomaga, za kar zahteva, da se ji stavijo cerkve. Na- 
sprotno: o Trubarju vemo, da se je uprl v svojih pri- 
digah zoper ustanovljenje božje poti pri Gornjem Gradu 
in razkrinkaval nesramne ženske, ki so tam zlorabljale 
ljudstvo s svojimi prikaznimi ter vzprejemale z neukimi 
duhovniki vred kmetiške borne darove, namenjene za 
zidavo cerkve. V istem zmislu kakor Trubar so nasto- 
pali tudi deželni stanovi, zahtevajoč od vladarja, da 
prepove babjeverstvo, s katerim je bilo združeno ro- 
manje na Sv. Goro pri Gorici. Demagoških sredstev 
slovenski protestantje niso rabili. Trubar sam pravi v 
uvodu k „Articulom", kako nerado se ljudstvo odvaja 
od vnanjosti katoliškega bogoslužja: maše, zvonenja, 
sveč, obleke, deljenja zakramentov z oljem, soljo itd. 
V zadoščenje za to pa je razpolagala reformacija z 
dvema sredstvoma, o katerih vemo, da sta globoko 
delovala na ljudstvo. Eno je bilo negativno, drugo po- 
zitivno. In sicer je obstajalo prvo sredstvo v protestant- 
skih pridigah zoper duhovniško kupčijo z odpustki, zoper 
darove ter nemoralno obrtništvo duhovnikov sploh; a 
drugo mogočno sredstvo slovenskih reformatorjev je 
bila njih živa vnema, požrtvovalna navdušenost in glo- 

boka, živa vera v nauk, ki so ga razširjali med nepre- 
stano nevarnostjo za lastno življenje. Ako je bilo prvo 
sredstvo bolj ekonomične narave, je bilo drugo čisto 
duhovno in idealno. Uspehi prvega sredstva so se po- 
kazali že jako rano. Zakaj že v 1. 1525 je sporočil ljub- 
ljanski škof Rauber državnemu zboru v Avgsburg : „Es 
ist leider in dem Land grosser Irrsal, welcher am meisten 
durch die Prediger entstanden, aus Ursach, dass sie 
widerwartig Sachen auf der Kanzel und sonst anzeigen." 
O mogočnem vplivu drugega sredstva pa nam je ohra- 
njeno na pr. poročilo o blejskem predikantu Fašangu, 
ki je bil odstavljen od svoje fare in nadomeščen s ka- 
toliškim duhovnikom. In zgodilo se je, da je novi du- 
hovnik neko nedeljo opravljal službo božjo v cerkvi. 
Vtem je prišel Fašang pred cerkev in začel na poko- 
pališču propovedovati. Takoj je zapustilo vse ljudstvo 
cerkev, se pridružilo predikantu in začelo ž njim peti 
slovenske psalme. V tem slučaju vidimo, da je živa, 
vneta predikantska beseda premagala vabljivost kato- 
liških ceremonij. 

Škof Hren sicer pravi, da je prišla nova vera med 
Slovence po laikih. A zgodovina nam priča, da so našle 
reformacijske ideje najprej med duhovniki ugodna tla. 
Ze naprej si moremo misliti, da samo med boljšimi, 
izobraženimi in bolj navdanimi od svojega poklica. Ubogi 
neuki cerkveni hlapci, ki so si morali služiti kruh poleg 
svoje službe še s krčmarstvom in konjarijo, se pač niso 
dokopali do novih idej, ki so se razširjale v učenih 
Luthrovih in Melanhtonovih traktatih. O njih so izvedeli 
samo literarno naobraženi možje in pa za svoj poklic 
navdušeni propovedniki. Zato vidimo, da se nahajajo 
med slovenskimi reformatorji zgolj pisatelji kakor Trubar 

in njegovi pomočniki prevajatelji, ali pa možje kakor 
belokranjski Vlahovič, ki sicer ni umel ne brati ne pi- 
sati, pa je zato znal vse Trubarjeve knjige na pamet 
in je bil eden najvnetejših in najpogumnejših razširje- 
vavcev evangelija. — V karakteristiko slovenske refor- 
macijske duhovščine je treba omeniti, da ni vzpreje- 
mala novih naukov z zavestjo pogumnega, prepriča- 
nega odpadništva, z uverjenostjo, da ustvarja neki nov 
ideal. Početkov novega gibanja si sploh ne smemo mi- 
sliti preveč zavestnih v zmislu Luthrovega pravoverja. 
Nove ideje niso našle poti na Slovensko v vsej svoji 
opredeljenosti in razločnosti od katoliške vere, ampak 
kot neka odprava izrastkov, kot neka pomladitev sta- 
rega drevesa rimske cerkve. Trubar sam* je bil dolgo 
časa še katoličan, ko je že davno oznanjeval posamezne 
protestantske nauke. Kot katoliški duhovnik je bil pre- 
gnan. In šele v Nemčiji se je utrdil v prepričanem pro- 
testantizmu in srdu do Rima. Se 1. 1562 se je smatral 
odgovornega Ijublj. škofu kot svojemu ordinariju. Sploh 
so bili takrat v Avstriji, zlasti pa pri nas pojmi še jako 
nerazbistreni. Kralj Ferdinand in nekateri njegovi du- 
hovski svetovavci so bili dolgo pripravljeni ustopiti novi 
struji kelih in odpravo celibata. Popoln razkol se je iz- 
vršil šele na tridentinskem zboru, kjer je papež odklonil 
vsak ustopek novim težnjam. 

Kaj je vleklo duhovnike med predikante? Onih, 
ki so goreli za svoj poklic in vneto propovedovanje po 
deželi, gotovo ni vabila dobičkaželjnost. Čimbolj se je 
namreč reformator eksponiral s pogostimi pridigami in 
gorečim delovanjem, tem sigurneje ga je čakalo izgnanje 
iz domovine. In ako je imel hišico in malo knjižnico v 
njej, je moral biti pripravljen, da mu jo kraljevi urad- 

niki nekega lepega dne prodado. To so videli na Tru- 
barju, ki je prvi okušal to bridko usodo. Od katoliške 
strani se večkrat povdarja, da je gnala želja po ženitvi 
katoliške duhovnike med protestante. Taka trditev priča 
o popolnem neznanju Trubarjeve cerkve med Slovenci. 
Zlasti potem, ko so deželni stanovi uredili svojim pro- 
povednikom plačo, je Trubar skrbno pazil, da ni bil 
nihče sprejet med njegove pomočnike iz nečistih na- 
gibov. Zato ga je njegov skrivni rovač Klombner zatožil 
baronu Ungnadu z besedami: „Die andern priester 
auf unserer seite werden ihn scheuen; er sorgt nit um 
sie, bringt sie nit unter, haben gar ein kalt herz zu 
ihm . . . Es wollten noch mehr zu diesem werk stehen 
und ihr altes „papst wesen" verlaugnen, mangelt ihnen 
allein der weg. Etliche wollten ehelich werden, etliche 
wollten sich ordiniren lassen. Da steckt's." K temu pri- 
stavlja Elze : „ AUerdings, da stak's, denn Truber wollte 
und konnte bei der ordnung der evangelischen kirche 
in Krain nur fiir die gemeinden sorgen; nicht fiir per- 
sonen, zumal nicht fiir solche, die aus derartigen griinden 
evangelisch und prediger werden wollten." 

Razmeroma zelo pozno se je pridružilo reformaciji 
plemstvo, da je postalo potem njena najmočnejša opora 
in zaslomba. A bilo je takrat plemstvo globoko verno 
in zelo navezano na veličastne katoliške ceremonije in 
častno asistenco pri njih. V resnici vidimo, da se je 
plemstvo nekaj časa držalo čisto na strani. Dimitz do- 
mneva dobro: „Der Adel mochte durch die frische 
Erinnerung an das religios - communistische Programm 
des Bauernaufstandes (1525) von dem offenen Bekenntnis 
der neuen Lehre noch abgehalten werden." A okrog 
1. 1528 že čitamo, da se razširjajo protestantske nemške 

knjige po naših krajih, gotovo tudi med plemstvom, ki 
je bilo v prvi vrsti vešč^ nemščine in čitanja. Knjige 
se razširjajo vkijub zapovedi, po kateri so bile knjige 
izročene ognju, njih razširjevavci pa vodi (utopljenju). 
Plemstvo jih čita in istotako tudi izobraženejše me- 
ščanstvo. Ene kakor druge prijetno preseneča razlika 
med njih žarom in pa prisiljeno lesenostjo katoliških 
cerkvenih rokodelcev. Verno, kakor je, se oprijemlje te 
vere, ki se mu nudi na goli podlagi človeškega razuma 
in brez vse čudežne ter fantastične inscenacije. In stari 
verni plemiči prihajajo na idejo, da Bog zato tako ka- 
znuje z vedno turško silo, neprestanimi ujmami in kugo, 
ker je njegova sveta vera izgubila svojo nedotaknjenost 
in čistost ter se zmešala med pozemske dekle. Stari 
baron Ungnad pravi naravnost, da kaznuje Bog Hrvate, 
Ogre in Slovence po njih lastni krivdi z neprestanimi 
turškimi napadi, ker so bili že dolgo „ein roch, gottlos, 
bapistisch und soleh ein lebenn und wesen gefuert, das 
sy weder gott noch seine gebot, heiliges wort, willen 
und befelih, ja auch . . . den listigen teuffl selbst nie 
erkhendt." To je bil najbrž povod, da so se končno 
tudi plemiči oklenili nove vere. In prvo njihovo prote- 
stantsko dejanje je bilo, da so pognali papeževe na- 
biravce čez mejo. Kmalu nato začno rotiti kralja, naj 
jim ne krati njihovega veroizpovedanja. Na vseh skup- 
ščinah in zborih ga prosijo, na dunajskem, linškem, re- 
zenškem in praškem. Odposlancem na linški zbor naro- 
čajo: „Ihre Majestat zu bitten, schreien und anzurufen, 
den Landen und ihren getreuen Unterthanen zur Ruhe 
die bosen Missbrauche gnadigst abzustellen." Tožijo 
nad pomanjkanjem duhovnikov, češ da ta prihaja „von 
der Pfriindencummulirung und den Absenten." Naj bi 

se napravila vizitacija ! Upali so še „auf gute christliche 
Vergfleichung" obeh ver in prosili „učenih predikantov". 
A na rezenškem državnem zboru so odkrili morebiti 
edini pravi vzrok svojega pristopa k luteranstvu, „indem 
sie die allgemeinen Landplagen, Tiirkennoth^ Feuer und 
Pest allein der Vernachlassigung der neuen reinen 
Religfion und der Unbussfertigkeit in ihren Landern 
zuschrieben" (Dimitz). Leta 1541 so tožili v Lincu, 
da Bog kaznuje deželo najbrž zaradi vražarstva, ki je 
združeno z romanjem na Sv. Goro, vsled česar mora 
slediti „Straf Land und Leuten von Gott nach Laut 
gottlicher Schrift." 

In ravno plemiči, zastopani v stanovih, so pozneje 
najgorečneje in najuspešneje ščitili novo vero ter polo- 
žili gmotni temelj šolam in izdaji knjig. Pri tem je bila 
ugodna zanje ta okoliščina, da so bili sodno in admi- 
nistrativno avtonomni in da so bili po državnih zborih 
v neposredni dotiki s kraljem, ki je vedno potreboval 
njihove pomoči zoper Turka. Izposlovali so tiho tole- 
ranco vsaj za nekatere propovednike ter položili podlago 
tisku slovenskih knjig v živi veri, da se bo Bog usmilil 
svojega zapuščenega nevednega slovenskega ljudstva in 
od njega odvrnil kugo, lakoto in vojsko. 

v dobi reformacije se je Slovenec prvič vzpel v 
vsej svoji rasti ter napel vse svoje duševne in telesne 
sile. Rezultat je bil velik in sijajen. Dokazal je Slovenec, 
da je vreden mesta med evropskimi narodi, kamor ga 
je posadila usoda. Pokazal je — kakor še večkrat po- 
zneje — da more, dasiravno zaostal, v velikih zgodo- 
vinskih hipih dohiteti svoje kulturno mogočne sosede in 
stopiti ž njimi v isto bojno vrsto. 

In kar je značilno zanj: moral je videti v domo- 
vini gnusobo in razdejanje na svetem mestu in pa na 
vse mogoče načine stiskan in preganjan je moral biti, 
da je vzravnal pohlevno glavo. Občutiti je moral silne 
udarce, da mu je duh zažarel v bleščečih iskrah poprej 
skrite nadarjenosti. Nova vera je bila vedno preganjana. 
Uspeh raznih kompromisov je bil kvečjemu ta, da so 
se skromnejši predikantje trpeli v deželi. Zmožnejši in 
navdušenejši s Trubarjem na čelu so morali vedno 
iznova bežati iz domovine. Naj so stanovi še tako stis- 
kali kralja Ferdinanda, jim vendar ni hotel popustiti nič 
važnega. Leta 1556 jim je celo rekel: „Man konne die 
neue Lehre nicht ohne alle Schranken frejlassen, denn 
wie lange wurde sie dann rein bleiben ?" S tem je izrekel 
veliko naivnost (ako ne ironično zlobnost!), ali obenem 
veliko kulturno resnico. Kot preganjana je ohranila nova 
vera svoj koren globoko v prepričanju, se ni izplitvičila 
in je ostala prosta dobičkarskih primesi. A samo kot 

taka je mogla napeti vse sile slovenskega duha, ki bi 
sicer ne bil drugače nego s heroizmom takoj v začetku 
mogel ustvariti tako lepo slovstvo. To globoko lastnost 
svojega dremajočega, inertnega naroda je spoznal s 
svojim zdravim, pristno slovenskim duhom tudi Trubar, 
on, ki je zanesel med svoje rojake „kreg nekar myr". 
Zato je pisal : „ Aber es ist gut, denn wenn wir Frieden 
hatten, wiirden wir sicher und nachlassig im Gebet." 

Reformacija je vzbudila v Slovencih veliki idea- 
lizem. 

To je bila prva važna kulturna posledica novega 
gibanja, ki se je globoko zarezala v dušo zlasti kranj- 
skega kmeta, že od nekdaj dovzetnega za idealne, ne- 
materijalistične interese. Narod, ki je bil zasužnjen, stra- 
hovan od prirodnih nezgod in groz, slabe letine, kobilic, 
povodni, kuge, lakote in vojske ter tlačen od tujih gra- 
ščakov, je bil vzprejemljiv samo za nadzemsko blagovest. 
In kot tak je bil dovzeten kakor do prahu zrahljana 
njiva za semena višjih, idealnih resnic. A duhovščina 
dezorganizirane rimske teokratične države se je razvi- 
jala, oziroma je propadala v ravno nasprotni smeri. Pa- 
dala je iz brezzračnih višin in se zarivala v grobi ma- 
terijalizem. Tedaj je pa doba in pa slovenska narava 
vzbudila v narodu samem sebi primerne glasnike. Vstali 
so navdušeni, požrtvovalni možje in šli tešit ljudsko žejo 
po idealni, nadzemski utehi. In narodov idealizem je de- 
loval v njih in vršil velika dela. — Cop pravi, da se 
slovensko ljudstvo posebno odlikuje od svojih sosedov 
po svojem gorečem verskem čutu in pripisuje to za- 
slugo našemu prvemu, čistemu janzenizmu. A predhod- 
nik janzenizma v očiščevanju in poglobljevanju verskega 
zmisla je bil slovenski protestantizem. Zakaj se je slo- 

vensko ljudstvo v XVI. stol. trumoma zbiralo okrog svo- 
jega predikanta pod milim nebom in puščalo katoliškega 
duhovnika samega v cerkvi? Pač iz istega vzroka, iz 
katerega je ob koncu XVIII. in v začetku XIX. stol. 
kupovalo nebrojne janzenistične molitvenike. In iz ravno 
tistega nagnenja je oblegalo v dvajsetih letih preteklega 
veka prižnico Baraga, tega navdušenega započetnika še 
sedaj na slovenskem vladajoče jezuitsko-socialne verske 
smeri — iz žive verske vneme. Hotelo je navdušenja, 
zavzetja, goreče prepričanosti in prepričljivosti. To pa 
so med Slovence prvi prinesli protestantje. Med ubo- 
gimi katoliškimi duhovniki, težaki svoje obrti, ki so gle- 
dali, da bi se jim služba, ki so jo prekupili, izplačala, 
vsega tega ni bilo najti. Predikantje so bili možje za 
naše ljudstvo, ki ni imelo nikoli zmisla za trgovino in 
tehnično kulturo, pač pa za premišljevanje in modrovanje 
o Bogu in visokih rečeh. To ljudstvo, ki se je maloupno 
odmeknilo od morja, kamor ga je bil vrgel val reke ob 
selitvi narodov, in odstopilo v kraške doline, ni nikdar 
gmotno izrabljalo svoje ugodne geografične lege, pač 
pa se je vdeležilo vsakega verskega gibanja v Evropi. 
A eno največih gibanj je bila reformacija. Zato pomnimo : 
ako je danes verski čut tako razvit v našem ljudstvu, 
niso bili zadnji, ki so ga budili, ampak morebiti prvi 
— baš slovenski protestantje. 

S kulturnega stališča dobi to njihovo delo še večji 
pomen, ako pomislimo, kako so ga budili in gojili. 
Ena izmed najbolj pogostih besed, ki nas srečuje v 
Trubarjevih spisih, je — „malikovanje", zoper katero 
se bojuje z vsem žarom svojega temperamenta. Mali- 
kovanje pa je Trubarju vse, kar se ne sklada z zdravim 
razumom. Trubarjev verski čut torej ni nikakšno čuv- 

stveno zanešenjaštvo, zakaj njegovemu vzletu čuvstva 
sledita vedno zdrav razum in jasna misel. Nad vsem 
njegovim dejanjem in nehanjem pa vlada nesebičnost in 
vprav apostolsko Ijudomilje ter razumevanje človeške 
narave. Primeri, kaj govori v svoji „Cerkovni ordningi" 
na pr. o pokori : „Ty eni Shcoffi inu Fary fo pred ne- 
katerimi leiti, tacim ozhitim Greshnikom mnogeteri vishi 
to Pokuro nalagali, de fo pul nagi V cerqui pred 
ludmi morali ftati, okuli Cerque hodyti, dofti dni po- 
ftyti, koker ty canones Poenitentiales prauio, Inu taka 
Pokura vti eni vishi/ bi fe mogla fagouoriti, De fo ty 
Paftyry fteim fuie Ouzhyce inu Farmane, iskushouali, 
ie li nih is ferza zhes te nih fturiene Grehe greualu &c. 
Oli potehmal ta Syn Boshy nash Gofpud Jefus Criftus 
take Pokure tei fui Cerqui nei nalushil inu fapovedal, 
Inu . kadar fo tako Pokuro fadashni Shcoffi inu Fary 
preobernili, De te preshushtnike, kir ne hote fa nih 
Grehou volo nim denarie oli kablyce masla dati, shibami 
tepo, Inu vterlyzo ftauio. Obtu mi ne hozhmo vtih nashih 
Cerquah, ftako Pokuro nikogar obloshyti, Temuzh per 
tei Euangeliski Pokuri vfakiga fmyrom puftyti.** 

Reformacija je prinesla med Slovence premišljeno, 
navdušeno in heroično delo. „Tu je pot heretiških pre- 
dikantov, ki so tako marljivi v svoji službi, da če bi 
katoliški duhovniki kazali le en del te pridnosti, bi bilo 
krivoverstvo kmalu povsod iztrebljeno," pravi papežev 
vizitator škof Bizancij v svojih poročilih, ki jih je objavil 
duhovnik dr. Gruden v muzejskih „Izvestjih". Protestan- 
tizem je vzbudil napol mrtve, v materijalizmu odrevenele 
duše, vdihnil vanje zmisel za požrtvovalnost in skoval 
značaje, kar je v kulturi slednjega naroda velikanskega 
pomena. 

Poglobil je vero in njeno razumevanje^ 
Iz tega, kar sem navedel gori o izobrazbi slo- 
venske duhovščine v šestnajstem stoletju, se da sklepati, 
v kakšni nevednosti je tičal takratni duhovnik in kako 
je mogel razlagati ljudstvu verske nauke. Latinizujoča 
katoliška cerkev se je držala svojega mrtvega jezika, a 
služabnikom svojim je dajala tako neznatno izobrazbo, 
da so jim bile latinske knjige pogosto s sedmerimi pe- 
čati zapečatene. Knjig, ki bi jih bili morali razlagati 
ljudstvu, duhovniki večkrat sami niso razumeli. Ta ne- 
dostatek je imel protestant Trubar tudi pred očmi, ko 
je sklenil podati narodu verske knjige v njegovem jeziku 
in v lehko razumljivem prevodu. Saj pravi sam: „Es 
wiirdt auch den Jungen Windischen Priestern, die zu 
frii auss den Schul geflohen sind, darzu dienen, das 
sie doch den Text der Euangelien auff der Cantzel dem 
Volk recht vorlesen werden, und nicht unrecht dol- 
metschen wie der zu Mampreisch under Čili vor Jahren 
gethon, der disen Text: Invenietis Asinam alligatam & 
PuUum cum ea hett also verdolmetschet : Vi bote eno 
peruefano oslizo neshli, inu enu pyshzhe per ni." 

V tem oziru je bila slovenska protestantska litera- 
tura velikanskega pomena za takratno dobo in tudi 
poznejše čase. S pomočjo protestanskih prevodov je pre- 
prosti slovenski duhovnik prvič prodrl v skrivnosti in 
lepote svetega pisma. In ko so že zdavnaj bile prepo- 
vedane slovenske protestantske knjige ter izročene ognju, 
je še živela njihova poljudna beseda v katoliških knjigah. 
O ogromnem pomenu, ki so ga imeli ti prvi slovenski 
prevodi za umevanje svetega pisma in o tozadevnem 
katoliškem popolnem nezmislu nas zopet najlepše pouče 
že večkrat citirana poročila škofa Bizancija, ki piše: 

»Mnogi duhovniki namreč, ko sem jih izpraševal in hotel 
ž njimi govoriti latinsko, me niso niti razumeli niti mi 
mogli odgovoriti, ko sem jim pa ukazal razlagati evan- 
gelij, so ga razložili po tekstu. Temu sem se zelo čudil, 
dokler nisem zvedel, da imajo navado posluževati se 
(prevoda) svetega pisma. To sem prepovedal v neki 
konstituciji, kakor bode mogla izprevideti vaša prevzvi- 
šenost. In da bi v bodoče ne mogli posluževati se tega 
načina, sem vničil knjige Martina Luthra, Trubarja in 
drugih heretikov, ki so mi prišle v roke na tej vizita- 
ciji. Vničil sem jih več kot dva tisoč in rešil duše teh 
revežev, ki so čitali te prestave in razlage po dnevu 
in po noči brez strahu in ozira na papeško izobčenje.'' 
Te besede nam kažejo stvar in razmere v naravnost 
bengalični luči. Predstavite si sfumo tega papeževega 
vizitatorja in škofa, ki se čudi, da latinščine nevešči' 
duhovniki vseeno razumejo sveto pismo, in ko izzve 
za vir tega razumevanja, jim ga zapre s smelo roko 
ter hvali Boga, da je storil bogoljubno delo, pahnivši 
duhovnike, ki so noč in dan sloneli nad temi knji- 
gami kakor nad virom razsvetljenja, — v poprejšnjo 
temo! . . . 

Reformacija je zboljšala nrave in odpravila hi- 
navščino. 

To je storila zlasti s svojim naukom o zakonu. 
Slišali smo, kako splošno je bilo med katoliškimi du- 
hovniki priležništvo in kakšno licemerstvo je bilo zdru- 
ženo ž njim pri duhovnikih, ki so na zunaj in javno 
izpovedovali celibat. To priležništvo ni bilo nič drugega 
kakor — svobodna ljubezen. Duhovnik je vzel žensko 
k sebi in se ni pravno na noben način zvezal ž njo. 
Smel jo je torej odsloviti in si vzeti drugo, kolikorkrat 

in kadar je hotel. To dejstvo moramo imeti pred očmi, 
da razumemo veliko indignacijo reformatorjev proti ta- 
kemu celibatu. In potem se nam odkrije ves zdravi 
in lepi pomen duhovniškega zakona pri reformatorjih. 
Ko je škof Peter dne 20. decembra 1562 izpraševal 
Trubarja, jeli zoper naredbo krščanske cerkve poročal 
odpadnike (duhovnike), mu je Trubar ponosno odgo- 
voril: „. . . er hab's so gethan allen, die diess von ihm 
begehrt haben ; denn sie wollen mit erlaubniss zu reden, 
in hurenwerk nicht verbleiben, sondern in ehestand ihr 
leben enden." 

A v svojih slovenskih knjigah je pisal Trubar o 
duhovniškem zakonu takole: „Onu ie veidezhe inu vi- 
dezhe vfem malim inu velikim Ludem, koku ie vshe en 
dolg zhas, poufod vtim kerschanftui, velika toshba bila, 
zhes tu gardu, nemarnu inu neframnu Curbarsku rounane 
inu diane tih Farjreu inu Menihou, kir fo vufs fuet fto 
Curbaryo inu fteim Preshuftuom napolnili. Potehmal ta 
vegshi deil od nih ne fo mogli pres Shen biti inu nih 
oblublene zhiftofti dershati. Obtu ty nashi Farij inu Pri- 
digarij, de vtake velike Grehe ne pado, inu vtakim ne- 
poshtennu ne prebiuaio, fo ty eni vta Sakon ftopili . . . 
koker od tiga fam S. Paul . . . pryzhuie ... „Sa volo 
de fe pred to Curbaryo bote varouali. En vfaki imei 
fuio laftno sheno ... En Shcoff ima pres fuara inu 
tadla biti, Inu ene Shene Mosh." 

Reformacija je prva spoznala velikansko važnost 
šolstva. 

S kako vnemo se je lotila izobrazbe mladine, od 
katoličanov popolnoma zanemarjene ! Slovenska šola ima 
svoj začetek v oni dobi, a tudi višje nemške in latinske 
šole so se šele ob reformaciji znatno povzdignile, ali 

celo naravnost prvič ustanovile. O poprejšnjem stanju 
šolstva pri nas pravi Dimitz kratko : ,,Keine Spur einer 
niederen oder hoheren Schule im Lande, abgesehen 
von wenigen Kloster- oder Dorfschulen, keine Spur 
einer Obsorge fiir die Entwicklung des begabten 
Volkes." Ako primerjamo s to indolenco katoliških 
duhovnikov skrb Trubarjevo za izobrazbo ^^mladih in 
preprostih Slovencev", se nam pokaže kulturno - orga- 
nizatorično delo tega moža v naravnost sijajni luči. 
Takoj v začetku svojega delovanja pošlje med svoje 
rojake „Abecedarium", kjer se imenuje »aniga Peryatila 
vseh Slovencou". In v predgovoru se sklicuje na sveto 
pismo, po katerem je „Gofpud Bug gar zheftu sapouedal 
tim Starfhem de imaio te fapuuidi boshye tim mladim 
hidem naprei pifati inu te ifte vuzhiti". In dalje pravi 
tako prisrčno in lepo, da hoče tudi on svoje rojake 
naučiti brati: „kir fem tudi kanimu ftarimu vom (vam) 
Slouenzom naprei poftaulen". Živeč daleč od svoje do- 
movine prav po očetovsko skrbi, da bi se slovenska 
mladina izobraževala. .Leta 1561 piše svojim somišlje- 
nikom v Ljubljano: „Pringt die pawern an, das sie ire 
kinder windisch lehrnen lesen, dann aus kindern und 
ainfeltigen samlet ime gott ein kirchen". 

Kakšnega pomena za prosveto je to spoznanje in 
uvaževanje biblijske zapovedi, da morajo starši učiti 
svoje otroke citati, sem imel priliko opazovati v Fin- 
landiji. Tam so zaradi redkosti prebivalsta in raztrese- 
nosti selišč ljudske šole pičle. Neki finski škof pa je 
bil zapovedal že v sedemnajstem stoletju svojim pa- 
storjem, da ne smejo nobenega para poročiti, ako ne 
znata ženin in nevesta citati in pisati. Zakaj protestantska 
občina mora v cerkvi skupno in glasno moliti razne 

molitve in peti pesmi iz knjižic, ki leže po cerkvenih 
stolih. Posledica tega je, da na Finskem danes sploh 
ni analfabetov. 

Ko je Trubar leta 1564 urejeval in organiziral slo- 
vensko cerkev, je skrbel v prvi vrsti tudi za šole. V 
njegovi, žalibog premalo znani „Cerkovni ordningi oli 
Naredbi" (ohranjen je en sam izvod v Draždanah) so 
mesta, ki govore o šoli in slovenščini, pisana s po- 
sebnim povdarkom in pravo srčno vnemo: „Htretimu, 
de fe dobre Shule gori narede inu dershe, sakai Bug 
hozhe, de fe ty eni ludy od mladofti gori koie, rede 
inu vuzhe. De ta Pyfma tih Prerokou inu logrou bodo 
vmeili brati, prou faftopiti, inu druge is szhnih vu- 
zhiti . . . Obena Deshela, ne meifto, ne Gmaina, ne 
mogo pres Shul, pres Shularieu inu pres vuzhenih ludy 
biti, ne desHelskih ne Duhouskih rizhy prou rounati ne 
obdershati . . . Obtu ie fylnu potreba tudi per fadashnim 
zhaffu de fe te Shule poufod gori dershe, de tei cerqui 
dobra Seimena od mladih Vuzhenih ludy, Bogu na 
zhaft, inu timu kerfzhanftvu dobrimu, fa febo puftimo. 
Cefary, krali, Vyudi, inu vfa shlaht Oblaft inu Gofpof- 
zhina so dolshni Dobre vuzchene Shulmoishtre, inu vmei- 
telne mlade ludy, vte Closhtre inu Vcorarye poftauiti, 
inu te lenee, nemarne, pofreshne nezhifte inu Malikouske 
Farye inu Menihe, is nih ifurezhi inu fpoditi. V slednim 
Meiftu, vtergu inu per sledni Fari Shulmoiftre inu Shu- 
larie dershati, Vmeiftih inu Tergih, de fe Latinsku inu 
Nemshku, per tih Farah od Farmoshftrou, Podrushnikou 
inu Meshnarieu tu Slouensku Pyfmu, brane inu piffane 
vuzhi ..." Tu ne smemo misUti, da Trubar za mesta 
ni določil slovenskega pouka, ker vemo, da je bil v 
protestantski šoli v Ljubljani začetni pouk slovenski. 

Seveda se je polagala važnost na to, da se oni, ki so 
nameravali dalje študirati (in to so bili bolj meščanje 
in trzanje) nauče nemščine in latinščine. 

Trubar je postavil slov. protestantsko cerkev na 
trdno podlago šole in izobrazbe. To nam kaže zlasti 
„Cerkovna ordninga", kjer se duhovnikom predpisuje 
naslednje : ,,Rauen tiga en vfaki Pridigar inu Farmoshter, 
ima tudi per suie Farry eniga Shulmoiftra oli Meshnaria 
imeti inu dershati, De te mlade Hlapzhyzhe inu De- 
klyce, Purgarske inu kmetishke otroke vuzhi Slouenski 
Brati inu piffati, ta Catehifmus fred fto kratko Islago 
ifuuna poueidati. Inu de taki Hlapzhyzhi inu Deklice 
vfako nedelo ob puldneui oli ob Vezhernici fred fteimi 
Farmani vto Cerkou prydo, Inu tak Catehifmus, koker 
ie letukai sapiffan, Vprashaiozh inu Odgouariozh ozhitu 
inu faftopnu is vuna gori poueido". 

Pri protestantski službi božji je prišel slovenski 
jezik prvič do splošne javne veljave. Slovenščino je 
Trubar predpisal kot obredni jezik za vso slovensko 
cerkev. Poslušajmo ga, kaj pravi vrli praktični mož na- 
roda o obredih in petju v cerkvi: „Vsem faftopniin 
kerfzhenikom ie ueidezhe, de ty Pfalmi inu druge du- 
houske peifmi, se imaio uti Cerqui peiti, ampak kir fo 
fe dofehmal le vlatinskim, tim gmain ludem vnefaftopnim 
Jesiku, vti Cerqui peili, Inu tudi Mashouali, kerszhouali 
inu brali le Latinsku, tu mi -dershimo, fa neprydnu inu 
unuznu, inu kir fo ftakim Latinskim petyem inu branem, 
tudi hoteli miloft, odpufzhane tih grehou, inu druge 
rizhy, per Bugi dobyti inu faslushiti, letu mi dershimo 
fa enu pregreshene inu fashpotouane te Krij Criftufeue. 
Obtu mi hozhmo de vshe naprei uti nashi Cranski De- 
sheli, de fe ty Pfalmi, peifmi, inu ufe druge shlushbe 

Boshye, ty S. Sacramenti utim Slouenskim Cranskim 
Iesyku (e dopernashio inu dile/' 

Reformacija je spoznala veliki pomen narodnih po- 
sebnosti. Medtem ko je šla katoliška cerkev preko njih, 
se je reformacija nanje naslonila. Ona ni zatajila niti 
ene narodove posebnosti, ampak z ljubeznijo se jih je 
oklenila in jih izkušala priteg-niti k sodelovanju na edinem 
takratnem kulturnem poprišču — na verskem polju. Iz in- 
dividualizma izišla je iskala individualnosti. In našla je 
polno malih narodov, ki so plavali po rimskem centra- 
lističnem morju kakor mrtve klade, ter jih pozvala k 
življenju. 

Mali narodi smo začeli z reformacijo živeti. To je 
ves njen veliki pomen za nas. Odvezala nam je jezik, 
dala mu višjo sankcijo, dovolivši mu, da se sme razle- 
gati pri najsvetejših opravilih. Z reformacijo smo dobili 
svojo literaturo. Lahko rečemo naravnost: literaturo; 
zakaj toliko slovenskih knjig se je natisnilo v razme- 
roma kratkem času, da zaslužijo to ime. Sam Trubar, 
naš prvi pisec, jih je napisal in izdal četrt stotine, in 
je torej še do danes eden naših najplodovitejših pisa- 
teljev. S temi knjigami je bil položen temelj vsej slo- 
venski kulturi. Vsakteremu, kdorkoli se vbada na polju 
slovenske prosvete, bi se moralo pri tej misli srce na- 
polniti hvaležnosti do teh mož. Bilo bi to znak, da 
Trubarjevo kulturno delo ni bilo zastonj . . . Eden naših 
najbolj vjedljivih in zbadljivih ljudi je bil gotovo Ko- 
pitar, zraven odločen katoličan Schleglovega kalibra. 
In ta mož je rekel, da ga Trubarjeva velika ljubezen 
do domovine popolnoma razorožuje napram njegovim 
protestantskim naukom. V resnici je Trubarjeva ljube- 
zen do lastnega rodu nekaj tako veličastnega, da si 

ne morem drugega misliti, kadarkoli slišim kako jezi- 
kanje o Trubarju, nego: ali so ti naši sedanji možički 
tako malenkostne in tako majhne dušice, da jih niti 
jarki žarki Trubarjeve velike duše ne najdejo, ne ob- 
svetle in ne užgo; ali pa so ingnorantje, ki nimajo 
pojma o jutru naše kulture. Eno kakor drugo je ža- 
lostno, ne radi Trubarja, ki je preteklost, ampak zaradi 
sedanje kulturne nesposobnosti naroda, v katerega je 
stavil Trubar tako lepe prosvetne lipe : „ . . . und bin 
guter zuversicht, Gott der Herr werde auch nach mir 
gut Leut envecken, die diess mein angefangen unvol- 
kommen Werck, erst recht auffiiren werden und voU- 
bringen," piše v uvodu v „Novi Testament." Fn kako 
lepo se nadeja, da se bo naš jezik tiskal in se bo raz- 
vilo šolstvo: „Und dieweil Gott der Herr die Sachen 
dermassen fiirsehen und dahin kommen lassen, das 
die unsere Windiche Sprach, erst in disen letsten zeiten, 
je lenger je bosser wiirdt gedruckt. So verhoff ich das 
auch, jr werdet nicht nur, dise ewer Jugendt allein, 
wolche in frembde Lander andere sprachen zulernen 
vermeint zuschicken, sondern auch, die jr daheimbd 
behaltet) hinfiir in die Schul gehen, und lesen lernen 
lassen." In potem vidi v duhu, kako se kulturno seme 
slovenskega drevesa razsiplje še dalje proti jugu : „Und 
diss unser dolmetschen, meines erachtens, wurdt auch 
etlich Crobatisch Priester, die sich allenthalben in den 
Windischen Landern mit dem Messlesen erhalten, *) 



*) Iz tega citata se vidi, v kakšni zvezi z našim narodom so 
bili oni hrvatski duhovniki - glagoljaši, ki se jih je hotelo v zadnjem 
času proglasiti za nekake nositelje slovensko - hrvatske glagolske lite- 
rature pred Trubarjem. Ti možje so ljudem za plačo maševali in se 
s tem živili. In s seboj prinesene glagolske knjige so bile njih orodje, 

dahin bewegen, das sie die Lateinische Schrifft lernen 
lesen werden und unsere Schreiben in jre sprach und 
Schrifft bringen." 

Naravnost ginljivo je citati, kako je bil Trubar 
vesel, da se slovenski jezik tiska, in kako je opominjal 
svoje vernike, naj za to veliko milost hvalijo Boga: 
„Inu per tim vas vfeh vtim Boshym Imenu fueifto 
profsim inu opominam, De vi nerpoprei viffoku fahualite 
Gofpudi Boga, fa leto dobruto inu fa ta uelik dar Boshy, 
kir fe taku fdaj prou tar faftopnu ta prava ftara Vera 
vuzhi, inu kir fe ta nash Jefik tudi pifshe inu druka... 
Inu ie li vletim fadashnim oli vtim peruim nashim pifmu 
inu Tolmazhenu, zhafi kai temnu inu nefaftopnu, oli 
kai preuezh oli premalu govorienu tar piffanu, tu vi na 
bulshe isloshite, Inu profsite Gofpudi Boga fa me, de 
on, fa uolo te zhefti inu huale fuiga fuetiga Imena, inu 
nuza tar goriiemlena te nega boge Slouenske Cerque, 
meni naprei htakimu teshkimu nuznimu dellu inu piffanu 
vegsho Gnado inu pomuzh da inu poffodi.'' 



od katerega se še zdaj tuintam najdejo drobci. Pa se je hotelo 
nekako te revčke izigrati proti Trubarju, češ da je poslednji porušil 
njih hrvatsko - slovensko zajednico ! ! ! 

Veliko število nadarjenih slovenskih sil je vzbudila 
reformacija na delo. Ali duša vsega gibanja je bil vendarle 
Trubar. On je centralna postava dobe. V njem so naj- 
popolneje vtelešene zmožnosti slovenskega naroda, in 
poosebljeno je v njem razmerje našega plemena do ve- 
like svetovne- kulture. 

Primož Trubar je izšel iz srede svojega rodu. 
Bil je kmetiški sin zaostalega, zanemarjenega a nadar- 
jenega naroda. Vzrastel ni na nikakšnih kulturnih tradi- 
cijah plemena. V osnovi njegovega duha leže samo 
zmožnosti zdrave prirode. Zato Trubar ni nikak vedež 
in jasnovidec novih, takratni kulturi še neznanih per- 
spektiv. On je posredovavec onih novonajdenih kulturnih 
resnic, ki so se odkrile očem mož, slonečih na sporo- 
čilih starih velikih kultur. 

Ob času, v katerem je Trubar živel, sta se borila 
dva svetovna nazora med seboj. Ves svet je bil v ognju. 
Voditelji tega gibanja in razdora so najprej v sebi ob- 
čutili to borbo. In ko so našli izhod iž nje, so ga po- 
kazali tudi drugim. O Trubarjevih notranjih bojih ne 
vemo veliko. Izhod je bil pač že najden. In znak nje- 
gove zdrave, jasne pameti ter trdnega in zavestnega 
instinkta je bil, da je šel to pot s pogumnim korakom 
in brez dvomb. 

Trubar ni individualno velik, ampak kolektivno. 

To se pravi : njegov intelekt ga, ne rine v ospredje 
med prve iščoče duhove. Na sprednjih stražah, kjer se 
bije vroč principialni boj med izbraniki človeštva, ga 
ne najdemo. Nasprotno : on odločno odklanja svojo 
vdeležbo pri teh strogo duševnih in abstraktnih tekmo- 
vanjih. Zato pa se nahaja z vsem svojim bistvom pri 
vporabi teh principov in njih uveljavljanju potom orga- 
nizacije. Po prvih svojih vplivih stoji v ozki zvezi s švi- 
car^imi protestanti. Dopisuje si z BuUingerjem, zahva- 
ljujoč se mu za impulze, ki jih je dobil iz njegovih 
spisov. Ko pa pride nemška cerkev, na katere pomoč 
Trubar zida svojo slovensko, s švicarsko (zwinglijanci) 
v principialne prepire, izpove bolj praktično, nego dia- 
lektično razpoloženi prirodni sin avgsburško veroizpo- 
vedanje, odklanjajoč a priori vsako dlakocepljenje. Med 
verniki in pomočniki slovenske cerkve se nahajajo za- 
rodki flacijanstva in nijanse raznih sekt, a on se varno 
ogiblje, da ne da tem iskram prilike, da bi se razgorele 
v plamen. Ta kmetiški sin ima pred očmi samo svoj 
zaostal narod, čigar „usta ne umejo gouoriti inu sesaio." 
In on je trdno uverjen, da ta narod ne potrebuje učenih 
prerekanj, katerih bi v svoji večini ne razumel, ampak 
redilnega mleka široke, dobrodejne kulture. Svojemu pri- 
jatelju v Urachu se zato pohvali : „In unserer Kirche . . . 
ist noch (Gott Lob !) von keiner Secte, noch Zwiespalt 
zu horen." In nato sledi njegovo skromno, bolj čuv- 
stveno široko, nego distinktivno ostroumno razumevanje 
prepornega naziranja o obhajilu. Ta njegova izjava bi 
ga kmalu spravila v učen prepir z izurjenim teologom 
drjem. Andreaom, a Trubar se mu spretno in zdravo 
izogne s tem, da izpove svoje avgsburško veroizpove- 
danje. — Na Slovenskem od vseh strani preži katoliška 

duhovščina nanj. Škofje sami ostro napadajo protestante 
in njih zavetnike deželne stanove. Človek bi mislil, da 
se bo rcizvnel oster prepir in zapustil v literaturi take 
markantne sledove, kakor jih je zapustila nemška refor- 
macija, ki je dala nemški literaturi satirično „Tierfabel". 
A Trubarju ni do tega, da bi tako daleč tiral stvar. 
Njemu je samo za to, da si ohranf zmožnost mirno de- 
lovati v prosveto ljudstva. Škofu Petru odgovarja „in 
aller demuth", da je prišel v deželo „mit gutem ge- 
wissen meinem vaterland zum guten", da se ni nikoli 
ločil od neveste Kristove in da hoče samo „božjo čast 
pospeševati, pokoro in pravo živo vero v Krista ozna- 
njevati", a na koncu seveda pristavlja: „und der augs- 
burgischen confession gleichmassig zu halten". Po vsej 
pravici so ga torej mogli stanovi istemu škofu Petru 
hvaliti kot zmernega človeka, češ da ni prišel on, „der 
ziichtigen verstands und bescheidenheit ist, jemand aus- 
zuschreien und zu schmahen, sondern die lere und unter- 
weisung denen, die es begehren, mit aller gottseligen 
bescheidenheit mitzutheilen". Nato ga je škof tudi pustil 
pri miru in mu celo dovolil „bescheidentlich" propo- 
vedovati. 

Nič svojevoljnosti ni v njem. Ko ga 1. 1560 vabijo 
stanovi v deželo, vprašuje nadvojvoda Krištofa Wiirttem- 
berškega in znamenite tubinške teologe, naj li sledi 
pozivu kranjskih stanov, in če je dolžan „Bogu v čast, 
v razširjenje krščanske cerkve in svoji ljubljeni domo- 
vini v korist se podati v vsakršno nevarnost". To vse 
zato, ker je realno misleč človek, ki ve, koliko mate- 
rijalnih koristi se ima slovenska cerkev nadejati od 
Wiirttemberžanov, vsled česar jim rad predlaga svoje 
namere v presojo. Vodi ga največa opreznost nasproti 

takim dobrotnikom novega slovenskega gibanja, kakor 
je stari, dobri, a trmoglavi in lehkoverni Ungnad, pred 
katerim je mogel kak Consul Trubarja očrniti s trdi- 
tvijo, da hoče Trubar ves tisk spraviti v Ljubljano v 
času, ko ni bilo mogoče niti misliti na tiskarno v 
Ljubljani. 

Trubar je impulzivna, jako živahna a nikdar eks- 
tremna in doganjajoča natura. Skrb za splošno dobro 
je v njem veča, nego ambicija zmage v prepirih. Njegove 
pridige so polne ognja in vneme, njegovi spisi — četudi 
samo prevedeni — se odlikujejo po živem, gorečem 
ritmu. On je zavzet, navdušen, ogorčen, a oster, ne- 
izprosen ni v svojih mislih. Dominanta njegove narave 
je in ostane prijenljiva oportunost. To se vidi zlasti v 
njegovih prepirih. 

Ni je morebiti dobe pri nas, ki bi bila tako polna 
osebnih prepirov in intrig, kakor reformacijska. Mladost 
naroda primitivnih instinktov se zrcali iz nje, in sicer 
hrvatskega še bolj nego slovenskega. Za vzgled Tru- 
barjevega ravnanja samo nekaj primerov! V Ljubljani 
imate na pr. zanimivo zagrizeno figuro deželnega pisarja 
Klombnerja. Eden izmed prvih je bil, ki se je oklenil 
nove vere. Njen vnet skriven razširjevavec je bil, duša 
njenih početkov, sicer pa brez višjih zmožnosti. Z za- 
vistjo je moral gledati, kako je prehajalo vodstvo no- 
vega gibanja v roke ljubljanskega kanonika, ki je sicer 
le počasi prodiral v nove ideje, ki pa je imel vse zmo- 
žnosti razširiti jih ne samo v zaupnih ljubljanskih krogih, 
ampak med celim narodom. Ih Klombner je pričel s 
trpkim srdom zasledovati in kontrolirati slednjo stopinjo 
Trubarjevo. Prizanesljiva širokosrčnost Trubarjeva je 
bodla v oči rigoroznega flacijanca. Kadar je mogel, ga 

38 



■ 

J 



r 



je ovajal Ung^nadu. Najbrž pod njegovim vplivom je pre- 
dikant Tulšak slekel koretelj. Trubar je bil s stanovi 
vred zoper tako pretiravanje, morebiti je celo rekel, da 
bi magari sam oblekel še masni plašč. V „Cerkovni 
ordningi'^ pravi na več mestih, da se zaradi malenkostnih 
vnanjosti ne kaže puliti. In zopet je imel pretirani 
mrkogled povod sumničiti Trubarjevo protestantsko pra- 
voverriost. (Kdor to še danes dela, se torej nahaja v 
lepi družbi, jaz bi nikomur ne častital h Klombnerjevi 
pajdašiji!) — Druga taka hinavska, intrigantska natura 
je bil Štefan Consul, ki ga je bil Trubar kot pastor v 
Kemptenu na Nemškem vzel bolnega k sebi na hrano 
m stanovanje. Pozneje je Consul dobil mesto v Ungna- 
dovi jugoslovanski tiskarni v Urachu s 170 gl. plače 
in prostim stanovanjem. Ko pa je voditelj tiskarne Trubar 
1. 1561 odšel za nekaj časa na Kranjsko, sta se sprli v 
Urachu ženi Consula in Trubarja, kateri izmed obeh 
mož ima več zaslug za jugoslovansko reformacijo. Navzoči 
Consul je potegnil s svojo ženo in hotel Trubarico celo 
tepsti. Ko se je Trubar kmalu nato vrnil, mu je Consul 
v tiskarni delal razne zmešnjave in ga ni hotel več 
slušati. Nad vsem tem se Trubar grozi in razjezi ter 
napiše Ungnadu ostro obtožnico zoper Consula. Iz jezika 
te obtožnice se vidi, da je imel Kirner prav, ko je 
nazval Trubarja „eifrig und hitzig". Ali odgovor Con- 
sulov na obtožnico, v katerem veliko govori „mit hohem 
betriebtem und wainendem hertzen", kjer hvalisa Un- 
gnada, češ: „ich erkenn und hallt euer Gnaden ainen 
trewen und christenlichen herren und patron iiber den 
ganntzen werckh, und keinen andern, als lang wir leben", 
ta odgovor kaže, da je imel Trubar prav, ko je sicer 
v razburjenju pisal: „Von des herrn Stephani walischen 

possen wisst ich ein gantz libell zuschreiben. Er kan 
hipsche, glatte unnd siiesse wort ussgeben und sich 
diiemiiettig, diennsthafft und armselig stellen vor denen, 
wo er weisst was von inen zu bekommen'\ 

Vse te in take prepire je Trubar končal naglo, 
s kakšno izjavo od svoje strani, potem pa je bil zopet 
ves pri svojem delu. Doganjati ni hotel nikdar ničesar, 
tudi svojih besed tehtati ne. Za finesarije se ni zmenil. 
Na prepir s Consulom je takoj pozabil. In že prihodnje 
leto je pisal Consulu iz Ljubljane z vso skrbjo za stvar, 
naj pazi pri prevajanju na korektnost. Neki hrvatski 
menih Janez da mu je v Ljubljani rekel, da je v Con- 
sulovih hrvatskih knjigah v besedju, skladnji in pravopisu 
veliko napačnega, „sed in sensu ipso paucum vel nihil 
esse erratum". Trubar je to pisal iz ljubezni do stvari 
in v skrbi za lepo, pravilno knjigo, saj je končal pismo 
z besedami: „Negotium vestrum est magni momenti". 
Ali s temi boljše mišljenimi nego premišljenimi besedami 
je zopet vzbudil hudiča v Consulu. Ta se je zagrizel v 
besede, natvezel Ungnadu, da trdi Trubar, kakor da 
bi bilo v hrvatskih, od Ugnada natisnjenih knjigah „viel 
falsch", — in odslej je ta ominozni „viel falsch" na- 
polnjeval nad dve leti vsa Ungnadova pisma v Ljubljano. 
Trmoglavi starec je izjavil, da ne natisne in od natis- 
njenih ne pošlje nobene knjige več v slovenske in hr- 
vatske kraje, dokler Trubar ne dokaže, kaj je v knjigah 
„viel falsch". Trubar je enkrat za vselej izjavil, da je 
bilo to mnenje nekega hrvatskega meniha, ne njegovo 
in da se ne tiče zmisla, da on sam ne more ničesar 
dokazovati, ker hrvatsko sicer razume, a glagolskega 
pisma ni zmožen. Potem ni več odgovarjal na nepre- 
stano Ungnadovo zbadanje in nadlegovanje. In jako je 

značilno zanj, da je medtem, ko so ga Ungnad, Consul 
in Dalmata neprestano pestili in tožili zaradi ene nagle 
(in celo ne njegove) besede, pisal poslednjima in ju 
prosil — kakor da bi ničesar ne bilo — naj skrbno 
popravljata korekturo njegove „Ordninge". 

Med neprestanim delom je popolnoma pozabljal 
na take in enake prepire. A delal je Trubar z nena- 
vadno marljivostjo. Leta 1555 se je sešel z Vergerijem, 
kateri ga je nagovoril, naj začne prelagati sveto pismo. 
Se v tistem letu je izšel „Euangeli sv. Mateusha". A 
leto pozneje je bila že gotova debela knjiga : „Ta pervi 
deil tiga noviga testamenta". Zraven je opravljal Trubar 
težko službo duhovnega pastirja in pridigarja. In še se 
mu je zdelo, da mu gre delo prepočasi od rok: „Und 
nach dem mein dolmetschen gehet langsam von stat, 
von wegen meines schwaren Predigamptes, dem ich zu 
forderst ausswarten muss, und das ich im dolmetschen 
alweg zwey Lateinisch, zwey Teutsch, und ein Walsch 
new Testament, Item ein Crobatisch Messbuch, welches 
newlich zu Venedig mit Lateinischen Buchstaben ge- 
druckt worden, vor mir muss haben, und ehe ich ein 
jegliches wort, insonderheit einer jeden Translation, 
auch die Annotationes Erasmi, und andere Commentaria 
dariiber besihe und erwege, welcher Translation ich 
volgen soli, mit dem gehet vil zeit hin". Vkljub temu, 
da je prevajal tako skrbno in natančno, pa pravi, da 
so mu težave delali pravzaprav drugi opravki : „schreiben, 
sorgen, schwere vile predigen und raisen". O prela- 
ganju samem meni : „dollmetschen dem, der die sprachen 
kan, ist kein arbait." 

Ko je 1. 1561 prišel v Ljubljano, se je z vso vnemo 
zavzel za organizacijo slovenske cerkve. Namestil je pri- 

digarje po deželi in sam vneto propovedoval. V avgustu 
1561 je bil že zopet v Urachu, da nadzoruje tisk v Un- 
gnadovi tiskarni. Kakor mimogrede pravi, da se je od- 
ločil v naglici poleg toliko drugih opravkov posloveniti 
avgsburško veroizpovedanje. Prihodnje leto so še izišli 
„Articuli oli deili". A to ni bil gol prevod ene same 
konfesije, ampak je bilo jako samostojno Trubarjevo 
delo na podlagi treh veroizpovedanj : avgsburškega, 
wijrttemberškega in saksonskega, pisano tako izvirno, 
da je suženjski prelagavec Consul Trubarja zatožil : „er 
hette die drey confession in der windischen sprach nach 
seinem aignen Kopf durch einander vermischt." V av- 
gustu 1562 je bil Trubar že zopet v Ljubljani, kjer se 
je z navdušenjem poprijel organizacije šole. In prihodnje 
leto se je že otvorila v Ljubljani prva gimnazija na 
Kranjskem pod preceptorjem Budinom in pomočnikom 
Kreljem. Nato pa se je (v jeseni 1562) lotil natančne 
ureditve slovenske cerkve. Začel je sestavljati „Cerkovno 
ordningo oli naredbo" med največjimi otepanji in teža- 
vami. Dne 28. nov. 1562 je bil namreč izdal cesar ukaz, 
da mora Trubar iz domovine. Deželni stanovi so mu 
izprosili, da se sme pred ljubljanskim škofom zagovar- 
jati. Dne 20. dec. 1562 se je vršila slovesna eksamina- 
cija Trubarjeva, ki je njega opravičila, a škofa spravila 
v preiskavo. Leta 1563 je Trubar veliko pridigoval po 
deželi, imel je šen, a vkljub temu je delal nevzdržno. 
Dne 5. oktobra 1563 je pisal Ungnadu, da je končal 
„Cerkveno ordningo" in pristavil : „Der psalter mit 
argumenten und scholiis wird auch bald voUendet. Die 
epistel zun Ephesern und die hernach folgen, so ich 
nicht gefangen oder umbracht werde, will ich aach 
bald, wiirs gott, verfertigen." 

Sredi teh sitnosti, težav in opravkov Trubar niti 
vedel ni, kako njegovi lastni ljudje v neposredni bližini 
preže nanj. Consul je bil namreč v Urachu podpihal 
Ungnada, da je poslal njega in predikanta Cvečica na 
skrivaj v Istro, da tam najdeta hrvatskih duhovnikov, 
ki bi jima proti Trubarju potrdili, da so hrvatski pre- 
vodi brez vsake hibe. Dne 14. dec. 1562 je prišla ta 
misija v Ljubljano. To se pravi : v Ljubljano je šel 
Cvečic sam, zahtevat od Trubarja odgovora na Ungna- 
dovo pismo glede „viel falsch". Trubar mu je zopet 
kratko odgovoril, da sam ne zna citati glagolice in da 
je. poročal tuje mnenje. To in nič drugega je mogel 
Cvečic sporočiti Consulu, ki ga je skrivaj čakal na 
Brezovici pri Ljubljani in tajno občeval s Klombnerjem. 

Iz vseh teh prepirov se jasno zrcali Trubarjeva 
široka narava, ki nahaja svoje zadoščenje samo v 
plodnem vsestranskem delu, ne postajajoč pri podrob- 
nostih in malenkostih. Na prepire s somišljeniki Trubar 
najrajši pozablja, ker mu njih povodi izginjajo v jarki 
luči skupnih ciljev. A zato ne smemo misliti, da mu 
primanjkuje osebnega poguma. Nasprotno: v velikih 
trenotkih nas naravnost očara s svojo hrabrostjo. L. 1561 
je razsajala v Ljubljani kuga. Vsi kranjski oblastniki so 
bežali iz mesta v Loko. Trubar je oi^tal v Ljubljani, o 
čemer poroča neki dopisnik : „ln der Hauptstadt Laibach 
sei ein Sterben, zwar klein, doch gefiirchtet, so dass 
der Adel auf seine Schlosser gegangen; Herr Primus 
sei geblieben, fiirgebend, weil er in vergangenen guten 
Zeiten bei ihnen geblieben, wolle er in dieser theueren 
Zeit von ihnen auch nicht weichen, sondern bei ihnen 
bleiben. Und predige also w6chentlich am Dienstag 
einmal und am Sonntag dreimal" (po Elzejevem izpisku). 

A šlo mu je tu v Ljubljani včasih tako slabo, da je 
pisal na pr. 29. okt. 1564 Joštu pl. Gallenbergfu : „Euer 
gnaden klag ich armer khnecht, ich hab kein geld, 
wein, khoren und speckh; schmoltz hab ich auff hsdb 
jar . . . ves da je v dolgeh . . . Nun wisse ich nicht 
wie aus." — Literarna dela je opravljal vedno zastonj 
(,,arbeit wie zuuor wil ich euch schenken"); in ko mu 
je Consul očital dohodke, je znal vzrasti v nesebičnem 
ponosu : „Meine schware embsige arbait, vorreden, dol- 
metschen und drucken, darumb mir nicht ein haller von 
dem ersamleten gelt ... ist gegeben worden." Sredi 
svojih zavistnikov in preganjavcev stoji in ne boji se 
smrti. Ko je 1. 1562 prišel od cesarja ukaz, da se Trubar 
zapre in odpravi iz dežele, je pisal neustrašeni mož Un- 
gnadu : „ Jederman warnet mich, ich sol mich aus der 
stat Laibach nicht begeben, aber ich wils nicht thuen." 
Potem mu poroča, da je bil pred šestimi dnevi v Rib- 
nici, kjer je pridigal v gradu na Bregu. Prišli so ga 
poslušat tudi duhovniki, preteč mu, da ga ustrele, k 
čemur pristavlja Trubar: welches mich, gottlob, wenig 
anficht. Ich hab mich vorlang meinem lieben erloser 
Jesu Christo auffgeopfert." Kranjski stanovi sporočajo 
Ungnadu, da jim je Trubar zatrdil, „sich an šeinem 
berueff durch kain menschliche anwahnung hindern zu 
lassen.'' In ko je bil najbolj stiskan in preganjan, je 
pisal Ungnadu : „Fliehen will ich nit, dann es ist nit 
mehr zeit, dass ich diese arme windische gutherzige 
kirche verlassen soli. Sondern ich muss neben und bei 
ihr bleiben und sterben." 

Trubar je zdrava, krepka, živa in pogumna narava. 
Učenih teoloških prerekanj in razpravljanj ne ljubi, duh 
se mu ne vzpenja v samotne višine, za abstraktnosti in 

kompliciranosti ne mara. Tudi estetični vžitki so mu 
tuji. Njemu je v prvi vrsti za to, da bi preskrbel svojemu 
narodu vsakdanji kruh prosvete. Primeri, kakšno stališče 
je zavzel nasproti cerkveni umetnosti, ko je pisal v 
^Katekizmu'' : „Mui Ozha, kadar ie na Rashici S. Jer- 
neia zehmoshter bil, je bil puftil to Cerkou vfo enimu 
Crouashkimu Malariu malati. Ta ie tim Suetnikom, fufeb 
tim Jogrom velike brade inu Moftazhe po Tursku inu 
Crouashku namalal. Natu fo vtim 1528. leitu, ty Turki 
prishli, to Cerkou feshgali in S. Jemea Pildu vkori, kir 
nei mogel (goreti, roke odbili, Ozhi isteknili, inu tu 
Malane ie vfe prozh palu, timu Malariu ie bil mui Ozha 
dal, duaiffeti Vogerskih Slatih. Te ifte bi bil bule na- 
lushil, de bi bil ene shtiri Voli kupel inu tim bofim 
fofedom dal, de bi shnimi bili Orali, fuie Otroke shiuili''. 

Kar je v svojih knjigah dodajal iz svojega in za 
slovenske razmere, je bilo naperjeno v prvi vrsti zoper 
babjeverstvo. Kot odločen racionalist je grajal na Slo- 
vencih zlasti to, da toliko „kmashom, po Hrybih, po 
Gorah, po Puli, po Doleh, po Kukavah, po Vertazhah, 
po Gosdeh, po dalnih Deshelah, htim dalnim, nesnanim 
Cerquom Scryshi po Odpuske hodio." — Evangelij je 
njemu prosvetljenost, zato pravi v „Articulih" : „ . . . sou- 
urashniki tiga Euangelia . . . vezh inu raishi Veruio 
lizhkakim zuperniskim ftarim Babom inu Curbom, koker 
famimu Bogu . . . Sakai kar kuli lizhkaka lotryza rezhe 
inu vely, bodi vnuzne Cerque fidati, Scryshi okuli 
tepfti, de fe vfoboto nema prati. Tu vfe deio. Kar ie 
pag Bug . . . fapouedal, tiga nedeio.'' 

Vkljub temu da v Trubarju ni nikake estetične 
kulture, ima ta preprosti sin prirodnega naroda vendar 
velik zmisel za vse podrobnosti in ljubkosti življenja. 

Svojim najtehtnejšim pismom, ki v njih zavzema svoje 
stališče k raznim prepirom in spletkam, dodaja na koncu 
razne novice o vremenu, letini, trgatvi, boleznih, ujmah 
in vojski. Tu postaja ljubek, domač vaški novičar, ki 
mu ni še nič omračilo zdravega uma in utrudilo prirodo. 
Zanimivo je tudi, kako skrbi za to, da se njegove knjige 
natisnejo lično in vkusno. Za tisk „Cerkovne ordninge" 
napiše dve instrukciji in pripominja, naj se marljivo tiska 
„po skrbno prepisanem in popravljenem izvodu". Naslov 
naj bo iste oblike kakor v rokopisu, „jedoch formlicher 
und schneidiger, denn grosse Titel zieren nicht wohl 
die biicher". 

V neprestanih bojih in skrajno ekstremnem času 
živeč si ohranja neporušljivo duševno ravnovesje in 
srčno vedrino. Vsled cesarjevega ukaza mu preti zapor 
in še kaj hujšega. Ukazano je, ga zapreti na Grad. 
Stanovi prosijo zanj. A on gleda stvarem in celo smrti 
s humorjem v obraz : „ Wo cs zu dem kommt, so wurden 
solche flirbitt nichts helfen, denn ich werde im gschloss 
allhie nicht lange behalten, sondern nach Rom geschickt ; 
allda werd ich ein walisch suppen mit gift vermacht 
austrinken miissen." — Kakršen v vsem svojem dejanju in 
nehanju, tak je tudi v svojih spisih. Stroge, do konca 
dognane konsekvence ne išči niti v njegovem pravo- 
pisu, kjer rabi s in f mešano za z in s, ravnotako sh 
in fh za ž in š. Kdor pozna besedo, bo že znal citati, 
si misli. Tudi jezik njegov ni bogve kako premišljena 
struktura. Sicer gre iskat za našo tujko kakšno be- 
sedo tudi k drugim Slovanom, a rabi jo vedno v 
zvezi z našo nemščizno, n. pr. „gnada oli milost", „ord- 
ninga oli naredba" itd. Splošno pa velja o njegovi 
pisavi to, kar pravi sam o nji: „Ich bin schlecht bey 

Bewrischer (kmetiški) Windischer sprach, und wie mans 
auff der Rastzhitz redet, da ich geboren bin, bliben, 
Und unjfewonHche und Crobatische w6rter darein nicht 
mengen, auch newe nicht w6llen erdichten." Tudi v 
tem se kaže njegova realistična, praktična narava, ki 
ne ljubi nikakih ideologij in kombinacij. Jezik mu teče 
široko in gostobesedno. Za kratkost in pregnantnost 
izraza mu ni; on hoče, da bi ga razumeli, zato govori 
— kakor sam pravi — „sobilnishimi bessedami''. 

Trubar je narava živega notranjega življenja brez 
trdnega logičnega in sistematičnega zmisla. Počasi pri- 
haja v novo vero in počasi se oprijemlje nje naukov. 
Ali kar je enkrat našel in spoznal za pravo, tega se 
drži in v tem zmislu deluje marljivo, vztrajno, rekel bi 
elementarno. On se ne vzpenja v samostojnem poletu 
in ne pada ob lastnih razočaranjih. Njegova noga stopa 
počasi, a trdno, z neko železno sigurnostjo, kakor jo 
vidimo v razvitku prirode same. Velika je v njem ne- 
posredna in neizrabljena živost mladega naroda. Indivi- 
dualne ostrine kulturnih bojevnikov ne išči v njem. 
Človeku se zdi, kakor da bi bil slovenski narod za 
vse svoje takratne potrebe dobil v njem svojega glas- 
nika, za kar mu je dal v dar vse vrline svojega nekul- 
turnega, a zdravega in žilavega plemena. In ta talent, 
podeljen mu od naroda je razvijal Trubar sijajno, bujno 
in plodonosno. Na podlagi kolektivnih narodnih zmož- 
nosti in potreb je vzrastel do velikosti. Velikost njegova 
pa je velikost delavca. Cisto naravno: saj je bila to 
edina višina, v katero se je mogel vzpeti sin naroda 
robotnikov. 

Protestantizem je položil temelj naši kulturi, a sam 
se ni obdržal. S poslednjega dejstva pa ne smemo de- 
lati nikakšnih zaključkov. Padel je kot mlad hrast, ki 
trešči strela vanj. Zadušen je bil nasilno. Nasilnosti je 
moral že poprej veliko prestati ; dasi so nastopali n]^ga. 
nositelji vsaj v začetku jako zmerno. Pred vsemi Trubar, 
ki pripoveduje, kako je leta 1563 prijahal na oslici k 
Sv. Križu na Vipavskem, kjer je propovedoval, »d^- 
wieder niemand nichts geredet, auch den priestern seibst 
wohlgefallen.'' Ko so se pozneje nasprotja povečala, se 
je nasilovalo od obeh strani. A pomnimo, da so kato- 
ličani imeli vlado na svoji strani, medtem ko so 3e 
protestantje nahajali povečini v silobranu. L. 1581 je 
naložil škof Bizancij kranjski demoralizirani duhovščini 
dvajset do petindvajset tisoč zlatov globe in ji spodil 
priležnice. Ta denar je podaril nadvojvodu Karlu s po- 
gojem, da njegovi uradniki izvedejo na duhovnikih k^zep, 
katere bi cerkev sama najbrž ne bila mogla. Tudi tajco 
se je torej vlado dobivalo na svojo strani 

Od katoliške strani se rado ponavlja, kako so 
luteranci škofu Hrenu stregli po življenju. Jaz mislin), 
da naj bi se take stvari preveč ne povdarjale, ker pe 
kličejo samo v spomin nasilnosti Hrenove protireforma- 
cije, ampak tudi takale dejstva: L. 1560 je napadel 
Ijublj. škof predikanta Vlahoviča na Vranskem lastno- 
ročno z orožjem in ga držal 21 dni v mrzli ječi ob 

kruhu in vodi, tako da je potem komaj v osmih dneh 
v Ljubljani pri Klombnerju okreval, kakor poslednji 
sam piše: „Ist yetz 8 tag pey mir gwesst, hab in ge- 
ertznet, purgirt und wider zu friichten pracht." — 
L. 1585 je dejansko napadel katoliški kaplan predikanta 
Knaflja in ga pretepel, da se mu je komaj izvil iz pesti. 
Ko se je Knafelj ob drugi priliki napotil v Kokro, je 
preddvorski župnik najel ljudi, da bi predikanta med 
potjo natepli, slekli (!) in njegovo obleko prinesli žup- 
niku, za kar jim je obljubil pijače. Celo zoper mirnega, 
literarno delujočega Dalmatina je naščuval kaplan 
Wurtzner Puštalce, da so ga napadli in mu pretili s 
smrtjo, ako ga kdaj dobe na sorskem polju. L. 1586 
je navalila od kaplana Mercina nahujskana druhal v 
Kamniku na superintendanta Spindlerja. Med množico 
je bil kaplan, podpihujoč jo z besedami, ki so nam 
ohranjene v aktih v slovenskem izvirniku: „S kaminom 
pobite ga, s kaminom". L. 1587 sta napadla dva loška 
lovca pridigarja Kupljenika, ki je bil šel v Železnike 
previdet nekega na smrt bolnega protestanta, ga vrgla 
s konja, do krvi pretepla in zaprla v loško grajsko ječo. 
To junaštvo je oskrbnik brizinških škofov praznoval z 
zmagoslavnimi streli iz velikega grajskega topa. 

Ta način boja je treba razumeti v zvezi s tedanjo 
dobo vročih verskih prask; gledati se mora nanj skozi 
prizmo takratnih, od sedanjih mnogo bolj sirovih nravov. 
S prestola sentimentalne humanitete se ne sme presojati 
niti katoličanov niti protestantov. Sledove one prirodno 
robate dobe nosi na sebi tudi Trubarjev polemični jezik, 
čigar izrazi današnje uho veliko bolj žalijo, nego so tedanje. 

Rekriminacije torej tu niso na mestu. Pač pa se je 
z ozirom na kulturni pomen reformacije zanimivo ozreti 

nazaj na celotno dobo in vzeti v pretres vprašanje, ali 
bi bil protestantizem slovenskemu narodu kot kulturni 
in narodni individualnosti koristil ali škodil. O proti- 
reformaciji stoji, da je ustavila razvitek slovenske pro- 
svete za dva stoletja. In to ne samo zato, ker je vničila 
krasno protestantsko slovstvo, ampak najbolj zato, ker 
je vnovič izključila narod iz kulturnega življenja, ga po^ 
tisnila v selško životarjenje, sama pa gojila s spreobr^ 
njenim plemstvom zopet latinsko in nemško slovstvoi 
Narodno drevo je bilo naše zopet samo v korenini, 
tičoči globoko v grudi ; zelenje in cvetje — duhovniškot 
plemiško izobraženstvo — se je zibalo zopet visoko od 
tal v tujem ozračju. Ako bi bila reformacija obveljala^ 
bi se bilo razvilo narodno telo čisto drugače. Duhovnik, 
izobražen vsaj deloma v lastnem jeziku in naslonjen na 
knjige, pisane v domači besedi, bi se bil bolj zlil z 
narodom v celoto. In k||r je tudi velike važnosti : ostalo 
bi bilo z narodom v ozki dotiki tudi plemstvo, ki je 
bilo takrat termometer kulture, kakor dobro pravi 
Apih. Res da je bilo naše plemstvo že od pamtiveka 
po večini nemškega pokolenja. Vendar si je vsaj de- 
loma prisvajalo tudi jezik podložnikov. V reformacijskem 
gibanju pa se je s svojimi preprostimi soverniki strnilo 
v eno. Predstavimo si samo ljubljanske deželne stanove, 
ki so spremili nadvojvoda Karla do vrat šenklavške 
stolnice, kjer je celebriral škof slavnostno mašo, potem 
pa krenili v skromno špitalsko cerkvico, kjer so v 
družbi s svojimi preprostimi verniki obhajali svojo službo 
božjo. Da je v tej cerkvi stal plemič poleg reveža ple- 
bejca, vemo iz prošnje istih stanov, v kateri so 1. 1562 
prosili cesarja Ferdinanda, naj jim pusti vsaj to malo 
cerkvico, „darinnen wir bisher bosen Luft und Geruch 

von den armen Leuten geduldet." — A tudi po gra- 
dovih je reformacija zbližala graščaka s podložnikom. 
Kisel Fužinski je dal preložiti na slovensko Jezusa Si- 
raha, da ga je njegova obitelj po večerih skupno s slu- 
žinčadjo prebirala. O materi mladega Gabrijela pl. Gallen- 
berga pravi Trubar, da je s svojimi otroki in družino 
skupno molila katekizem in pela svete pesmi (^,Dein 
liebe Fraw Mutter hat kein grossere Freud auff Erden 
dann . . . dich, dein Schwesterlein und Hausgesind den 
Catechismus recht zuverstehen mit vorlesen und singen 
zulehren"). 

Trubar je posvečeval različne svoje katekizme 
mladim plemiškim sinovom : sedemletnemu junkerju Ga- 
brijelu pl. Gallenbergu, trinajstletnemu Francu Jurju 
pl. Reinu, svojemu krščencu ter Jurju Kislu Fužinskemu. 
Ti katekizmi so bili sicer nemško -slpvenski, in Trubar 
pravi, da naj bi se po njih naša mladina seznanjala tudi 
z nemščino. A ta nemški tekst ni bil glavno besedilo, 
nego samo dobesedna interlinearna preloga slovenskega, 
nekak pomoček za umevanje naše besede. Tako stoji 
n. pr. nad slovenskim stavkom : „. . . inu v Jesusa Chri- 
stusa synu nega diniga gospudi nashiga" tale nemški 
tekst: „und in Jesum Christum Son seinen einigen 
Herren unseren." Nemščine se torej od tukaj ni mogel 
učiti noben kmet, pač pa plemič slovenščine. 

V zadnjem času se je dvignila od katoliške strani 
trditev, da bi nas bila reformacija še tesneje priklopila 
k nemštvu. V podporo te trditve so se navajali primeri 
nekih protestantskih rodov, ki se ne morejo tako uspešno 
ustavljati germanizaciji kakor katoliški. Nočem povdar- 
jati nasprotnih primerov ogrskih in koroških slovenskih 
protestantov, ki so se — dasi skrajno maloštevilni — 

vendarle ohranili do današnjega dne, tudi ne navajam 
Fincev, ki so tudi protestantje, pa ne vedo dosti več 
kot nič o nemških vplivih. Tega ne delam, ker sem 
preverjen, da vsaka taka primera šepa. Propad narodov 
je odvisen od sto in sto pogojev, med katerimi igra 
vera v novejšem času vedno manjšo vlogo. — Povdaril 
pa bi neki protirazlog, ki je zapopaden globje v bistvu 
protestantizma. 

Res je, da so pričeli z osvoboditvijo individua od 
rimske univerzalnosti Nemci, a ravnotako je res, da 
tega dela niso izvršili samo v svoje nacionalne namene. 
Bili so takrat Nemci, kakor je pokazal poznejši tok zgo- 
dovine, nositelji splošnokulturne nove, mlade ideje, ki 
je postala obča posest in podlaga vse nove kulture in 
njenega glavnega decentralizujočega in zato podrobno 
delujočega činitelja — individualizma. In ravno v indi- 
vidualizmu, tem poglavitnem nervu reformacije leži po- 
roštvo in varščina narodne brezopasnosti novega nauka. 
Saj je bila vendar glavna lastnost reformacije individu- 
alna emancipacija na podlagi lokalnih razmer in čisto 
narodnih pogojev življenja. V tem imenu je dvignila 
zastavo proti rimski univerzalnosti, in te zastave ni 
nikjer zatajila. Pomislimo samo: reformacija je pozvala 
naš narodni jezik na kulturno poprišče, reformacija je 
dovoljevala, da se organizira samostojna slovenska 
cerkev. Trubar bi bil lehko — ako bi bila naša 
cerkev stala pod kakšnim nemškim jerobstvom — na- 
pisal svojo „Cerkovno ordningo", ki je bila takorekoč 
cerkveni organizacijski statut, v nemškem jeziku, saj 
so skoro vsi predikantje znali nemško! A Trubar je 
dal cerkvi slovensko podlago. In ta slovenska podlaga 
bi bila delovala in pospeševala cerkveno - kulturno živ- 

Ijenje v naših krajih dotlej, da je kultura prestopila pre- 
ozke ojnice vere in se začela razvijati pod vidiki, ki 
niso imeli s cerkvijo nič več opraviti. Ti vidiki so bili : 
prosvetljeni racionalizem koncem XVIII. stol., romantika 
v prvi polovici XIX. stol. in realizem polpreteklega časa. 
Te struje pa so vplivale tudi že na Slovence brez ozira 
na njih veroizpovedanje. A razcvetle bi se bile pri nas 
vse bujneje in bogateje, ako bi ne bile gledale nazaj 
na prazen prepad takozvane „katoliške" dobe XVII. in 
XVIII. stoletja, ampak bi se bile naslanjale na tristoleten 
in tako lep kulturen razcvit, kakor ga je vzbudila refor- 
macija v drugi polovici šestnajstega stoletja. 

Natisnil A. Slatnar v Kamniku. 

